Hungry.dk er en dansk online takeaway-portal med hovedsæde i Aarhus-forstaden Lystrup. Virksomheden har tidligere været placeret i Risskov ved Aarhus. Hungry.dk blev stiftet den 29. november 2012 og lanceret i marts 2013. Virksomheden blev stiftet af Morten Larsen, som også er tidligere direktør i Just-Eat. I dag er den administrerende direktør Rune Risom. Hungry.dk håndterer dagligt bestillinger fra omkring 1.400 restauranter i Danmark. Siden giver de besøgende mulighed for at bestille takeaway som bl.a. sushi og pizza online eller gennem en mobilapp til smartphone. Hungry.dk kendes også for deres velgørenhedsprojekt Give Away, hvor de samarbejder med 'Projekt Udenfor', Kirkens Korshær og Hus Forbi, om at donere mad til hjemløse i Danmark. Derudover gjorde takeawayportalen det i 2014 muligt at betale med bitcoin ved madbestillinger. I december 2017 meddelte virksomheden dog, at man havde måttet afskaffe denne betalingsmulighed igen. Virksomheden er en del af Hungry Group, som er etableret i 2015 med det formål at udbrede Hungry.dk-konceptet til flere markeder. Hungry Group er i dag tilstede i Danmark, Irland og Holland.